## Agricultura destina 4 milions d’euros a municipis i entitats locals per a obres de condicionament i millora dels camins rurals

*** Esta ajuda és complementària a la inversió directa del Consell de 20 milions d’euros per a la reparació de camins danyats després de la riuada
* L’objecte és afavorir la sostenibilitat de les explotacions agràries i millorar les condicions de vida de la població rural
* Un total de 55 municipis de la Comunitat Valenciana es beneficiaran d’estes ajudes**

La Conselleria d’Agricultura, Aigua, Ramaderia i Pesca ha destinat un total de 4.000.000 d’euros a entitats locals de la Comunitat Valenciana perquè duguen a terme obres de condicionament i millora dels camins rurals, en la seua convocatòria d’ajudes de l’any 2024.

Concretament, un total de 55 municipis de les tres províncies de la Comunitat Valenciana seran els receptors d’esta ajuda; 7 en la província d’Alacant, 20 en la de Castelló i 28 en la de València, segons publica el *Diari Oficial de la Generalitat Valenciana* ([DOGV](https://dogv.gva.es/va/resultat-dogv?signatura=2024/5192)).

Estes ajudes van destinades a municipis i a entitats locals menors que mantinguen personalitat jurídica pròpia, i que necessiten escometre actuacions la finalitat de les quals siga la millora permanent del ferm dels camins rurals que es troben dins del seu àmbit territorial. El percentatge de l’ajuda ascendirà al 80 % per a municipis amb població inferior a 2.000 habitants, i al 60 % si és igual o superior.

La subvenció permetrà que municipis i entitats locals menors de la Comunitat Valenciana mantinguen la seua xarxa de camins rurals en bon estat de conservació i ús, i permetre el correcte desenrotllament de les economies vinculades al territori.

Esta ajuda és complementària a la inversió directa del Consell de 20 milions d’euros per a la reparació de camins danyats després de la riuada.

Fecha: 01/12/2024